Møsvatn

Møsvatn er Telemarks største innsjø. Så godt som hele innsjøen ligger i Vinje kommune, mens ca. 5,5 km² av Sundet som går mot Skinnarbu og Møsvassdammen, ligger i Tinn kommune. Møsvatn er oppdemmet av Møsvassdammen og Torvehovdammen, og er hovedmagasin for Frøystul kraftverk. Vannet går igjennom fem kraftverk før det renner ut i Tinnsjøen. Møsvann, som tilhører Skiensvassdraget, er Norges åttende største reguleringsmagasin med en kapasitet på 1 066 millioner m³.

miniatyr|Møsvatnet dreneres via elva Måna gjennom Vestfjorddalen og Rjukan ned til Tinnsjå.

Før oppdemningen besto Møsvatn av tre separate innsjøer, og langs breddene av disse er det funnet en mengde etterlatenskaper fra steinalderen. Oppdemmingen av Møsvatn ble foretatt uten hensyn til mulige kulturminner. Arkeologiske undersøkelser i forkant av vannkraftutbygging ble ikke innført i 1960. Tradisjonen fortalte om fast bosetning i området før svartedauden, og utgravningene i årene 1961–1983 bekreftet dette.Birgitte Bjørkli, kulturhistorisk museum: «Arkeologiske undersøkelser ved Møsvatn», 2019 Etter 1349 lå gårdene for det meste øde etter pesten, og sagnet om hesten Førnesbrunen som fraktet de døde fra traktene ved Møsvatn til Rauland kirke har holdt seg, i likhet med slåtten hesten fikk oppkalt etter seg, og som fortsatt spilles på hardingfele. På 1500- og 1600-tallet tok bosetningen seg opp igjen.Argehovd gård, ryddet av Andres Fredlaus i 1770

Her finnes noen av Norges høyestliggende fjellgårder. Innsjøen er en viktig ferdselsåre for fastboende og turister. Den trafikkeres av rutebåten MB «Fjellvåken II» om sommeren og av snøscootere om vinteren. Båtruten går mellom Skinnarbu, som ligger ved fylkesvei 37 og Mogen turisthytte, som ligger i den nordvestre enden av Møsvatn, innerst i Vinjefjorden, som er den innerste delen av Juvikfjorden.

Møsvatn ble regulert i årene fra 1903, og Olav Heggstad ledet disse arbeidene. Det ble sagt at reguleringen ville ta to meter av jordene, men det ble to meter i høydeforskjell. Møsvann er regulert flere ganger. På grunn av reguleringen blir det liggende store mengder is på land etter at vannet er tappet ned i løpet av vinteren. Denne isen bruker lang tid på å smelte, og skaper kulde 
i luften.

 Se også 
 Møsstrond
 Møsvasstangen landskapsvernområde
 Liste over innsjøer i Skandinavia

 Referanser 

 Eksterne lenker 

 Nasjonalparksenter Hardangervidda 
 M/B Fjellvåken
 Dybdekart Møsvatnet, NVE 2001

Kategori:Innsjøer i Vinje
Kategori:Innsjøer i Tinn
Kategori:Hardangervidda
Kategori:Reservoarer i Telemark
Kategori:Skiensvassdraget